Diari Oficial de la Generalitat Valenciana


Sumari del DOGV 7128, del 10-10-2013 (2013/9520)

RESOLUCIÓ d'11 de setembre de 2013, del conseller de Governació i Justícia, per la qual aprova el pla local de prevenció d'incendis forestals de Finestrat.
-----------------------------------------------------------------------------------------------------------------------------------------------------------

### Dades del document

Número de DOGV
:   7128

Data del DOGV
:   10-10-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/9520


Data del document
:   11-09-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia
    * administració local

RESOLUCIÓ d'11 de setembre de 2013, del conseller de Governació i Justícia, per la qual aprova el pla local de prevenció d'incendis forestals de Finestrat. [2013/9520]  
La Llei 3/1993, de 9 de desembre, Forestal de la Comunitat Valenciana, establix en l'article 55.3 que les entitats locals amb terrenys forestals en el seu territori poden redactar plans locals de prevenció d'incendis que són obligatoris per a les situades en zones d'alt risc d'incendis forestals.   
El pla local de prevenció d'incendis forestals és una peça clau en la planificació de les mesures de prevenció d'incendis forestals, que s'articula en diferents nivells, des de l'àmbit de tota la Comunitat Valenciana, fins al municipi.  
El Reglament de la Llei 3/1993, Forestal, de la Comunitat Valenciana, aprovat pel Decret 98/1995, del Govern Valencià, de 16 de maig, establix clarament els continguts mínims que ha de contindre un pla local de prevenció, que són: descripció física, econòmica i sociològica del municipi, inventari i divisió en zones en funció del risc d'incendis, àrees d'especial protecció i prioritat de defensa, ordenances i normes d'aplicació municipal, inventari de mitjans propis i mobilitzables, protocol d'actuació en funció dels distints graus d'alerta d'incendi i cartografia referent als punts anteriors.   
  
El pla local de prevenció d'incendis forestals de Finestrat (Alacant) va ser aprovat pel Ple de l'Ajuntament en la sessió ordinària de data 11 de desembre de 2012.   
Per tant, vist que el pla complix el que disposa la legislació de la matèria, i a proposta de la directora general de Prevenció, Extinció d'Incendis i Emergències, resolc:  
  
Primer  
Aprovar el pla local de prevenció d'incendis forestals de Finestrat (Alacant), el contingut del qual es reflectix en l'annex, com a directriu tècnica en la matèria en l'àmbit del municipi.  
  
Segon  
Les disposicions que conté el pla local de prevenció d'incendis forestals de Finestrat constituïxen la directriu tècnica en esta matèria en l'àmbit del municipi, i no perjudiquen el caràcter subsidiari en l'aplicació a les que establix la normativa general de prevenció d'incendis forestals.  
  
Tercer  
Es faculta la directora general de Prevenció, Extinció d'Incendis i Emergències perquè, en l'àmbit de les seues competències, aprove modificacions posteriors de les disposicions previstes en el Pla local de cremes, inclòs dins de la normativa d'este pla local de prevenció d'incendis forestals.  
  
Contra esta resolució, que entra en vigor l'endemà de la publicació en el Diari Oficial de la Comunitat Valenciana, les persones interessades poden interposar-hi un recurs contenciós administratiu, en el termini de dos mesos comptador a partir de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que disposen l'article 10 i els que hi concorden de la Llei Reguladora de la Jurisdicció Contenciosa Administrativa.  
Tot això no impedix la interposició del recurs potestatiu de reposició davant del conseller de Governació, en el termini d'un mes des de l'endemà de la publicació en el Diari Oficial de la Comunitat Valenciana, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
València, 11 de setembre de 2013.- El conseller de Governació i Justícia: Serafín Castellano Gómez.  
ANNEX  
  
El pla està estructurat en els blocs següents:  
1. Presentació: introducció, objectius i metodologia.  
2. Marc territorial: estat legal i estat natural.   
3. Anàlisi de l'estructura actual contra els incendis forestals: presència històrica dels incendis, el perill dels incendis en l'espai i en el temps.   
  
4. Planificació de les actuacions: anàlisi dels mitjans de prevenció i extinció, definició de les actuacions.  
5. Pressupost.   
Annexos: legislació, document fotogràfic.   
Així mateix disposa d'una referència cartogràfica completa dels diferents aspectes tractats en els blocs anteriors.   
Amb caràcter general, el pla té una vigència de 15 anys i se'n preveuen revisions parcials cada 5 anys.